Afrikaanse akteur ná Orlando-skietery: waag dit om minder te haatBeer Adriaanse (Foto: Naomi Bruwer, litnet.co.za) Die filmmaker Beer Adriaanse, wat onder meer naam gemaak het met 2014 se Boer soek ŉ ou-komediereeks, skryf oor die onlangse massaskietery in Orlando, Florida, dat mense uitgedaag moet word om ŉ kultuur van aanvaarding en liefde vir mekaar te kweek en minder te haat. Hierdie plasing was oorspronklik ŉ inskrywing op Facebook. Ek het so ŉ paar jaar gelede ŉ gay boer in ŉ kort parodiereeks gespeel. Soos dit maar met komedie gaan, is dit altyd gesond om ook slegte terugvoer te kry. Baie mense reken jy pleeg nie regtig komedie as jy nie ten minste ŉ doodsdreigement kry nie. Mens sê dit spottenderwys, tot iets soos Orlando gebeur en jy besef hoe dit eintlik gladnie ŉ grap is nie. Vir my, as ŉ wit heteroseksuele cis-man (wat met sy gat in die botter gebore is), het twee dinge gedurende my kort tydjie as ŉ gay boer veral uitgestaan. Die eerste was die geweldige ondersteuning wat my karakter uit alle oorde op die seksuele spektrum ontvang het. Dit sluit selfs dié in wat nie besef het dis ŉ parodie nie. Dit het my soveel hoop gegee om ou en jong mense se oopkop-houdings jeens ŉ lawwe gay boerseun te sien. Veral omdat dit meestal Afrikaanse mense was en ons nie alombekend staan as die oopkopste volk nie. Die tweede ding was die haatspuwende en wraaksugtige oordeel wat skaamteloos oor openbare forums gesmeer is. Dit was ongelukkig ook meestal in Afrikaans. Aangesien ek nie gay is nie en nooit in two-tone khaki’s rondloop nie, het ek aanvanklik lekker gelag oor die swakgespelde doodsdreigemente en waarskuwings van fisiese aanvalle op my en/of die karakter. Mettertyd het ek egter besef ek het eintlik ŉ vreesaanjaende blik in die lewe van die LGBT-gemeenskap gekry. Dis angswekkend om te besef wie jy is en hoe jy kies om te lewe mense, wat jy nie eens ken nie, so ver kan dryf dat hulle jou sal doodmaak. Sover ek dit verstaan, lê die meeste dinge in hierdie lewe iewers op ŉ spektrum. Seksuele oriëntasie, geloof, kleur, klank, jou kanse om botulisme by die Teazers-buffet te kry, intelligensie en medemenslikheid bestaan in skakerings. As jy op enige manier haat koester teen mense wat anders as jy is, val jy ongelukkig aan hierdie Orlando-aanvaller se kant van die medemenslikheid-spektrum. Jy’s dalk nie so erg soos hy nie, maar jy’s aan sy kant. Nes daai Stanford-verkragter homself nou aan die verkeerde kant van die vroueregte-spektrum bevind. Die kant waar 80-jarige mans met 8-jarige bruide trou, of hul eggenote vermink omdat hulle vir ŉ egskeiding vra. Indien jy jouself aan daai kant van die spektrum bevind, wil ek jou graag uitnooi om te kom kyk hoe lyk dinge aan die ander kant. Jy hoef nie ŉ volle 180° te maak nie. Ek’s nie eens seker waar presies ek op die meeste spektrums lê nie, maar ek weet die oorgang is baie minder traumaties as wat dit klink en al is dit nie vir jou nie, kan ek jou waarborg jy gaan ŉ baie kleurvoller ervaring hier op aarde hê. Ons kan, nes daai erg oorstelpte kêrel in die Yosemite-berge* destyds, onsself geheel en al verloor in die aanskyn van die Full On Double Rainbow. *Die kêrel in die Yosemite-berge verwys na ŉ video wat soos ŉ veldbrand op sosiale media versprei het. Kyk dit hier.